ระเบียบสำนักนายกรัฐมนตรี ว่าด้วยการเสนอเรื่องต่อคณะรัฐมนตรี พ.ศ. 2531

ระเบียบสำนักนายกรัฐมนตรี

ระเบียบสำนักนายกรัฐมนตรี
ว่าด้วยการเสนอเรื่องต่อคณะรัฐมนตรี
พ.ศ. ๒๕๓๑[๑]

เพื่อให้การเสนอเรื่องต่อคณะรัฐมนตรีเป็นไปด้วยความเรียบร้อยรวดเร็ว
และมีประสิทธิภาพยิ่งขึ้น คณะรัฐมนตรีจึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบสำนักนายกรัฐมนตรีว่าด้วยการเสนอเรื่องต่อคณะรัฐมนตรี
พ.ศ. ๒๕๓๑

ข้อ
๒ 
ระเบียบนี้ให้ใช้บังคับตั้งแต่วันที่ ๑ มกราคม ๒๕๓๒ เป็นต้นไป

ข้อ
๓  บรรดาระเบียบ ข้อบังคับ
มติของคณะรัฐมนตรี และคำสั่งอื่นใด ในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ
๔ 
ระเบียบนี้ให้ใช้บังคับแก่ส่วนราชการ รัฐวิสาหกิจ
หน่วยงานหรือองค์การของรัฐ

ข้อ
๕  ในระเบียบนี้
รัฐมนตรีเจ้าสังกัด หมายความว่า
รัฐมนตรีว่าการกระทรวง รัฐมนตรีว่าการทบวง
และหมายความรวมถึงนายกรัฐมนตรีในฐานะเป็นผู้บังคับบัญชาสำนักนายกรัฐมนตรี
นายกรัฐมนตรีหรือรัฐมนตรีในฐานะเป็นผู้บังคับบัญชาส่วนราชการที่มีฐานะเป็นกรมและไม่สังกัดกระทรวงหรือทบวงด้วย
ส่วนราชการ หมายความว่า กระทรวง ทบวง กรม
และให้หมายความรวมถึงรัฐวิสาหกิจ หน่วยงานหรือองค์การของรัฐ และคณะกรรมการต่าง ๆ
ส่วนราชการเจ้าของเรื่อง หมายความว่า
ส่วนราชการที่ส่งเรื่องไปเพื่อเสนอคณะรัฐมนตรี
กฎกระทรวง หมายความรวมถึง กฎสำนักนายกรัฐมนตรี
กฎทบวง กฎ ก.พ. และ กฎ ก.ค.

ข้อ
๖ 
ให้นายกรัฐมนตรีเป็นผู้รักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

หมวด ๑
เรื่องที่เสนอต่อคณะรัฐมนตรี

ข้อ
๗  เรื่องที่ให้เสนอต่อคณะรัฐมนตรี
มีดังนี้
(๑)
เรื่องที่กฎหมาย ระเบียบ ข้อบังคับ หรือประกาศกำหนดให้เป็นอำนาจของคณะรัฐมนตรี
หรือกำหนดให้นำเสนอคณะรัฐมนตรี
(๒)
ร่างพระราชบัญญัติ ร่างพระราชกำหนด ร่างพระราชกฤษฎีกา ร่างกฎกระทรวง
(๓)
ร่างทะเบียน ร่างข้อบังคับ หรือร่างประกาศที่ให้ใช้บังคับต่อส่วนราชการเป็นส่วนรวม
(๔)
เรื่องที่ขอทบทวนมติคณะรัฐมนตรี หรือขอปฏิบัติเป็นกรณีพิเศษนอกเหนือมติคณะรัฐมนตรี
หรือระเบียบ ข้อบังคับ หรือประกาศตาม (๑) หรือระเบียบ ข้อบังคับ
หรือประกาศที่ให้ใช้บังคับต่อส่วนราชการเป็นส่วนรวมตาม (๓)
(๕)
ความเห็นของคณะกรรมการกฤษฎีกาที่มีลักษณะเป็นระเบียบปฏิบัติราชการทั่วไปหรือจะมีผลเป็นแนวบรรทัดฐานในการปฏิบัติราชการ
(๖)
โครงการ แผนงาน หรือกิจการ ที่มีผลกระทบต่อนโยบายการบริหารราชการแผ่นดิน
(๗)
เรื่องที่เสนอรัฐสภา
(๘)
เรื่องที่เกี่ยวกับความสัมพันธ์ระหว่างประเทศ
(๙)
เรื่องที่กระทบต่องบประมาณแผ่นดิน
นอกเหนือจากที่ได้รับอนุมัติไว้แล้วตามกฎหมายว่าด้วยงบประมาณ
(๑๐)
เรื่องที่คณะรัฐมนตรีมีมติให้เสนอคณะรัฐมนตรี
(๑๑)
เรื่องที่นายกรัฐมนตรีหรือรองนายกรัฐมนตรีซึ่งได้รับมอบหมายให้สั่งและปฏิบัติราชการแทนนายกรัฐมนตรี
เห็นสมควรนำเสนอคณะรัฐมนตรี

ข้อ
๘ 
เรื่องที่ส่วนราชการเจ้าของเรื่องส่งไปเพื่อเสนอคณะรัฐมนตรี
หากเกี่ยวข้องกับส่วนราชการอื่น
จะต้องได้มีการพิจารณาร่วมกันหรือมีความเห็นจากส่วนราชการนั้นด้วย
เว้นแต่มีเหตุจำเป็นหรือเร่งด่วนตามที่นายกรัฐมนตรีหรือรองนายกรัฐมนตรี
ซึ่งได้รับมอบหมายให้สั่งและปฏิบัติราชการแทนได้มีคำสั่งให้เสนอคณะรัฐมนตรี

หมวด ๒
การส่งเรื่องไปเพื่อเสนอคณะรัฐมนตรี

ส่วนที่ ๑
การเสนอเรื่องทั่วไป

ข้อ
๙ 
การส่งเรื่องไปเพื่อเสนอคณะรัฐมนตรี ให้ส่งไปที่สำนักเลขาธิการคณะรัฐมนตรี

ข้อ
๑๐ 
ให้รัฐมนตรีเจ้าสังกัดเป็นผู้ลงนามในหนังสือนำส่งเรื่องไปเพื่อเสนอคณะรัฐมนตรี
เว้นแต่รัฐมนตรีเจ้าสังกัดไม่อยู่หรือไม่อาจปฏิบัติราชการได้
และมอบหมายให้ผู้หนึ่งผู้ใดลงนามแทน หรือเป็นเรื่องที่คณะรัฐมนตรี หรือนายกรัฐมนตรีให้รายงานเรื่องใด
ๆ มาเพื่อคณะรัฐมนตรีทราบตามกำหนดระยะเวลาเป็นประจำ และไม่ใช่เรื่องสำคัญ
ให้หัวหน้าส่วนราชการที่ไม่สังกัดสำนักนายกรัฐมนตรี
กระทรวง หรือ ทบวง และหัวหน้าส่วนราชการที่ขึ้นตรงต่อนายกรัฐมนตรี
เป็นผู้ลงนามในหนังสือนำส่งเรื่องไปเพื่อเสนอคณะรัฐมนตรีได้ เมื่อได้นำเสนอผู้บังคับบัญชาหรือรัฐมนตรีเจ้าสังกัด
แล้วแต่กรณี พิจารณาและมีคำสั่งให้นำเสนอคณะรัฐมนตรีแล้ว
ให้หัวหน้าส่วนราชการที่ไม่สังกัดสำนักนายกรัฐมนตรี
กระทรวง หรือ ทบวง
และหัวหน้าส่วนราชการที่ขึ้นตรงต่อนายกรัฐมนตรีเป็นผู้ลงนามในหนังสือเสนอความเห็นเพื่อประกอบการพิจารณาของคณะรัฐมนตรีไปยังเลขาธิการคณะรัฐมนตรีโดยตรง

ข้อ
๑๑ 
หนังสือนำส่งเรื่องไปเพื่อเสนอคณะรัฐมนตรี ให้ส่วนราชการเจ้าของเรื่อง
สรุปให้สั้น กะทัดรัด ชัดเจน ให้มีสาระครบถ้วนตามกรณี ดังต่อไปนี้
(๑)
เรื่องเดิม ต้องมีรายละเอียด ดังนี้
(ก)
ความเป็นมา
(ข)
มติคณะรัฐมนตรี หรือคำสั่งอื่นใดที่เกี่ยวข้องกับเรื่องนั้น ๆ
หรือเรื่องที่เกี่ยวข้อง (ถ้ามี) ให้อ้างและสรุปไว้ด้วย
(ค)
ผลแห่งการดำเนินการที่เกิดขึ้นแล้ว (ถ้ามี)
(ง)
ความจำเป็นที่ต้องเสนอเรื่องเข้าสู่การพิจารณาของคณะรัฐมนตรี
(๒)
เรื่องที่เสนอเข้าสู่การพิจารณาของคณะรัฐมนตรี ต้องมีรายละเอียด ดังนี้
(ก)
ประเด็นสำคัญของปัญหาที่ต้องการให้คณะรัฐมนตรีพิจารณา
ถ้ามีหลายประเด็นให้แยกเป็นข้อ ๆ
(ข)
วัตถุประสงค์ของการแก้ไขปัญหาดังกล่าว
(ค)
ความเร่งด่วนของเรื่อง โดยระบุวันสุดท้ายที่จะต้องดำเนินการเรื่องนั้นไว้ด้วย
(ง)
ข้อเท็จจริง ข้อมูล รายละเอียด เหตุการณ์ ปัญหา อุปสรรค แนวโน้มความเปลี่ยนแปลง
ขั้นตอนที่จะต้องดำเนินการเพื่อประกอบการพิจารณา
(จ)
กฎหมาย ระเบียบ ข้อบังคับ ประกาศ หรือคำสั่งที่เกี่ยวข้อง ให้คัด
หรือส่งไปพร้อมด้วย กรณีมีการแก้ไขหลายครั้ง ให้ระบุการแก้ไขครั้งสุดท้ายไว้ด้วย
(ฉ)
ความเห็นของส่วนราชการที่เกี่ยวข้อง หากความเห็นมีหลายข้อ หรือมีจากหลายส่วนราชการ
ให้แยกสรุปเป็นข้อ ๆ ให้ชัดเจน
(ช)
สรุปข้อเสนอจากทุกส่วนราชการดังกล่าวในแต่ละประเด็น
พร้อมทางเลือกที่คณะรัฐมนตรีจะลงมติได้ในแต่ละประเด็น
โดยให้จัดตามลำดับก่อนหลังที่ส่วนราชการเจ้าของเรื่องคาดว่าจะเป็นผลดีที่สุด
กรณีจะขอให้ส่วนราชการดำเนินการอย่างใด
ให้เสนอให้ชัดเจน
กรณีคำขอเป็นการทบทวนมติคณะรัฐมนตรี
ให้ระบุว่าจะให้ยกเลิก แก้ไขหรือเปลี่ยนแปลงมติคณะรัฐมนตรีเรื่องใด เป็นอย่างไร
(๓)
วิเคราะห์ผลกระทบของการลงมติของคณะรัฐมนตรีในเรื่องนั้น
ซึ่งต้องมีการวิเคราะห์เสนอ ดังนี้
(ก)
ผลกระทบต่อนโยบายของรัฐบาล
(ข)
ผลกระทบต่อความรับผิดชอบร่วมกันของคณะรัฐมนตรีต่อรัฐสภาตามรัฐธรรมนูญ
(ค)
ผลกระทบต่อเศรษฐกิจในภาพรวม หรือเฉพาะท้องถิ่น
(ง)
ผลกระทบต่อการเงินและงบประมาณโดยระบุจำนวนงบประมาณ การผูกพันงบประมาณให้ละเอียด
(จ)
ผลกระทบทางสังคมและการเมืองต่อบุคคลกลุ่มต่าง ๆ ที่มีประโยชน์เกี่ยวข้องทุกกลุ่ม
(ฉ)
ผลกระทบทางเทคโนโลยี โดยเฉพาะเหตุผลในการเลือกเทคโนโลยีดังกล่าว
ตลอดจนความเป็นไปได้ในการให้มีการโอนเทคโนโลยีดังกล่าวมาสู่คนไทย
ในการวิเคราะห์ผลกระทบดังกล่าวทุกข้อให้ระบุทั้งข้อดี
ข้อเสีย และทางเลือก หาไม่มีผลกระทบในข้อใด หรือทุกข้อ
ให้ระบุยืนยันการไม่มีผลกระทบนั้นไว้ด้วย
ทั้งนี้
ให้สำนักเลขาธิการคณะรัฐมนตรีพิจารณาสรุปหนังสือนำส่งเรื่องตามแบบบัญชีหมายเลข ๑-๓
ท้ายระเบียบนี้ เพื่อประกอบการพิจารณาของคณะรัฐมนตรีเท่าที่พึงกระทำได้

ข้อ
๑๒ 
กรณีจำเป็นต้องมีเอกสารเพื่อประกอบการพิจารณา
และหรือกรณีที่มีรายละเอียดและคำชี้แจงเพิ่มเติมนอกจากที่กล่าวสรุปไว้ในหนังสือนำส่งเรื่อง
ให้ส่วนราชการเจ้าของเรื่องจัดทำเป็นเอกสารประกอบการพิจารณา โดยแบ่งออกเป็น ๓
ประเภท คือ
(๑)
ความเห็น หรือเอกสารอื่น ๆ ที่จำเป็นตามที่กล่าวอ้างไว้ในหนังสือนำส่งเรื่อง
(๒)
เอกสารข้อมูลประกอบ เช่น เอกสารวิเคราะห์หรือสรุปย่อความเป็นมา ปัญหา
มาตรการแก้ไขปัญหา ผลดีและผลเสียที่เกิดขึ้น โดยอาจแสดงในรูปบัญชีหรือรายงาน
(๓)
เอกสารข้อมูลประกอบอย่างกว้าง เช่น แผนปฏิบัติการของส่วนราชการ เอกสารผลการสัมมนา
ฯลฯ
ในกรณีที่เอกสารประกอบการพิจารณามีหลายฉบับจนไม่สามารถจะกรอกรายละเอียดในช่องสิ่งที่ส่งมาด้วยได้
ก็ให้จัดทำบัญชีเอกสารแสดงรายการเอกสารที่สามารถตรวจสอบได้ส่งไปด้วย

ข้อ
๑๓ 
เอกสารประกอบการพิจารณาที่เป็นภาษาต่างประเทศ หากมีความจำเป็นที่คณะรัฐมนตรีจะต้องพิจารณาข้อความเพื่อประกอบการวินิจฉัย
ให้ส่วนราชการเจ้าของเรื่องแปลเป็นภาษาไทยส่งไปด้วย

ข้อ
๑๔ 
สำเนาเอกสารประกอบที่ส่งไปเพื่อเสนอคณะรัฐมนตรีต้องมีการรับรองสำเนาโดยเจ้าหน้าที่ระดับหัวหน้างานหรือตั้งแต่ระดับ
๕ หรือเทียบเท่าขึ้นไปที่รับผิดชอบโดยตรง

ข้อ
๑๕ 
ให้ส่วนราชการเจ้าของเรื่องจัดส่งเอกสารเพื่อเสนอคณะรัฐมนตรีไปให้สำนักเลขาธิการคณะรัฐมนตรีตามจำนวนที่สำนักเลขาธิการคณะรัฐมนตรีกำหนด

ส่วนที่ ๒
การเสนอร่างกฎหมาย

ข้อ
๑๖  ภายใต้บังคับส่วนที่ ๑
ว่าด้วยการเสนอเรื่องทั่วไป การเสนอร่างกฎหมายเพื่อคณะรัฐมนตรีพิจารณา
ให้ส่วนราชการเจ้าของเรื่องดำเนินการ ดังนี้
(๑)
ทำบันทึกวิเคราะห์สรุปในการเสนอร่างกฎหมายนั้น โดยมีสาระสำคัญ ดังนี้
(ก)
ความจำเป็นที่จะออกกฎหมาย พร้อมเหตุผล
(ข)
เหตุผลที่จำต้องเสนอร่างกฎหมายในเวลาดังกล่าวและให้ระบุด้วยว่า
ถ้าเสนอล่าช้าจะมีผลดีผลเสียอย่างไร
(ค)
ความเกี่ยวข้องกับกฎหมายอื่น โดยให้ระบุด้วยว่าจะกระทบในทางแก้ไข เปลี่ยนแปลง
ขัดแย้ง หรือซ้ำซ้อน หรือไม่ พร้อมเหตุผล และหากไม่มีความเกี่ยวข้องกับกฎหมายอื่น
ก็ให้ระบุยืนยันไว้ด้วย
(ง)
ความเกี่ยวข้องกับการใช้กฎหมายโดยส่วนราชการต่าง ๆ
ที่เป็นผู้รักษาการตามกฎหมายอื่น โดยให้ระบุว่ามีการหารือส่วนราชการต่าง ๆ
นั้นแล้ว หรือไม่ และการใช้กฎหมายที่เสนอมานี้จะส่งเสริม ขัดแย้ง
หรือซ้ำซ้อนกับการใช้กฎหมายของส่วนราชการอื่น หรือไม่ พร้อมเหตุผล
และหากไม่มีความเกี่ยวข้องกับการใช้กฎหมายโดยส่วนราชการอื่น
ก็ให้ระบุยืนยันไว้ด้วย
(จ)
การขอข้อมูล หรือความเห็นจากส่วนราชการหรือบุคคลที่เกี่ยวข้อง
หากไม่มีการขอข้อมูลหรือความเห็น ก็ให้ระบุเหตุผลไว้ด้วย
(ฉ)
ประโยชน์ของกฎหมายนี้ในการลดขั้นตอนหรือประหยัดเวลาทั้งของส่วนราชการและบุคคลที่อยู่ภายใต้บังคับของกฎหมาย
รวมทั้งประโยชน์อื่นต่อประชาชน
(ช)
สิทธิ และหน้าที่ของบุคคลที่อยู่ภายใต้บังคับของกฎหมายโดยย่อ
(ญ)
มาตรการควบคุมการใช้ดุลพินิจของพนักงานเจ้าหน้าที่ต่าง ๆ
(ฎ)
การวิเคราะห์ผลกระทบต่อเศรษฐกิจ การเงินและงบประมาณของกฎหมายฉบับนี้
(ฏ)
การเตรียมการออกกฎกระทรวง ประกาศ ระเบียบ ตามกฎหมายนี้ได้ดำเนินการไปเพียงใด
มีสาระสำคัญอย่างไร
(๒)
ร่างกฎหมายที่เสนอใหม่ให้สรุปสาระสำคัญเป็นข้อ ๆ
พร้อมทั้งเหตุผลและความจำเป็นโดยให้ระบุมาตราหรือข้อ
(๓)
ร่างกฎหมายที่เสนอแก้ไขกฎหมายที่ใช้บังคับอยู่ในปัจจุบัน ให้จัดทำบัญชีเปรียบเทียบบทบัญญัติของกฎหมายที่ใช้บังคับอยู่ในปัจจุบันกับร่างกฎหมายที่แก้ไขใหม่
โดยระบุถึงความแตกต่างของสาระสำคัญ พร้อมทั้งเหตุผลที่ขอแก้ไข
โดยสรุปตามแบบบัญชีหมายเลข ๔ ท้ายระเบียบนี้
(๔)
ร่างกฎหมายที่เสนอปรับปรุงอัตราค่าธรรมเนียมภาษีอากรต่าง ๆ ให้เทียบอัตราที่ใช้อยู่ในปัจจุบันกับอัตราใหม่ด้วย
ทั้งนี้
ให้ส่วนราชการเจ้าของเรื่องจัดส่งร่างกฎหมายบันทึกหลักการและเหตุผล คำชี้แจง
แผนที่ แผนผังหรือเอกสารแนบท้าย (ถ้ามี)
ตลอดจนเอกสารประกอบการพิจารณาให้สำนักเลขาธิการคณะรัฐมนตรีตามจำนวนที่สำนักเลขาธิการคณะรัฐมนตรีกำหนด

ข้อ
๑๗ 
ร่างกฎหมายที่สำนักงานคณะกรรมการกฤษฎีกาได้ตรวจพิจารณาเสร็จแล้ว
ให้สำนักงานคณะกรรมการกฤษฎีกาจัดทำรายละเอียดชี้แจงข้อสาระสำคัญแห่งร่างกฎหมายนั้น
โดยให้สรุปสาระสำคัญเป็นข้อ ๆ ระบุมาตราหรือข้อ พร้อมทั้งเหตุผลและความจำเป็น
ตลอดจนข้อสังเกตเกี่ยวกับผลดีผลเสีย (ถ้ามี)
ในการจะต้องมีหรือแก้ไขเพิ่มเติมกฎหมายนั้น ๆ ด้วย
ในกรณีร่างกฎหมายที่แก้ไขเพิ่มเติม
ให้จัดทำบัญชีเปรียบเทียบบทบัญญัติของกฎหมายที่ใช้บังคับอยู่ในปัจจุบันและร่างกฎหมายที่แก้ไขใหม่
พร้อมทั้งเหตุผลโดยสรุป
ทั้งนี้
ให้สำนักงานคณะกรรมการกฤษฎีกาจัดส่งร่างกฎหมายที่ตรวจพิจารณาเสร็จแล้ว
พร้อมทั้งเอกสารประกอบการพิจารณาตามวรรคหนึ่ง
และหรือวรรคสองตามจำนวนที่สำนักเลขาธิการคณะรัฐมนตรีกำหนด

ข้อ
๑๘ 
ในกรณีร่างกฎหมายกำหนดให้ต้องมีแผนที่ แผนผังหรือเอกสารแนบท้าย
หรือร่างพระราชบัญญัติที่เกี่ยวกับการเวนคืนอสังหาริมทรัพย์
แม้ไม่มีบทบัญญัติให้มีแผนที่หรือแผนผังแนบท้าย
ให้ส่วนราชการเจ้าของเรื่องจัดส่งเอกสารดังกล่าวที่ผ่านการพิจารณาของสำนักงานคณะกรรมการกฤษฎีกาให้สำนักเลขาธิการคณะรัฐมนตรี
ตามจำนวนที่สำนักเลขาธิการคณะรัฐมนตรีกำหนด

หมวด ๓
ระยะเวลา

ข้อ
๑๙  การส่งเรื่องไปเพื่อเสนอคณะรัฐมนตรีนั้น
ให้ส่วนราชการเจ้าของเรื่องส่งไปถึงสำนักเลขาธิการคณะรัฐมนตรีภายในเวลาอันสมควร
สำหรับเรื่องที่มีกำหนดระยะเวลาแน่นอน
ให้ส่งถึงสำนักเลขาธิการคณะรัฐมนตรีก่อนวันประชุมคณะรัฐมนตรี ไม่น้อยกว่า ๑๕ วัน
กรณีเรื่องเร่งด่วน
หรือมีความจำเป็น ให้ส่งไปถึงสำนักเลขาธิการคณะรัฐมนตรีก่อนวันประชุมคณะรัฐมนตรี
ไม่น้อยกว่า ๒ วันทำการ เว้นแต่กรณีที่นายกรัฐมนตรีได้สั่งการเป็นกรณีพิเศษ

ข้อ
๒๐ 
การส่งร่างกฎหมายให้ส่วนราชการเจ้าของเรื่องส่งไปถึงสำนักเลขาธิการคณะรัฐมนตรีก่อนวันประชุมคณะรัฐมนตรี
ไม่น้อยกว่า ๓๐ วัน
ร่างพระราชกฤษฎีกาหรือร่างกฎกระทรวงที่ทราบกำหนดวันที่ใช้บังคับแน่นอนแล้ว
ส่วนราชการเจ้าของเรื่องจะต้องส่งไปถึงสำนักเลขาธิการคณะรัฐมนตรีก่อนกำหนดวันใช้บังคับ
ไม่น้อยกว่า ๖๐ วัน
ในกรณีที่ได้ตราพระราชกฤษฎีกากำหนดเขตหรือแนวทางที่จะเวนคืนอสังหาริมทรัพย์ไปแล้ว
และไม่สามารถตกลงเรื่องค่าทดแทนได้
ให้ส่วนราชการที่รับผิดชอบตามพระราชกฤษฎีกาเสนอร่างพระราชบัญญัติเวนคืนอสังหาริมทรัพย์ไปเพื่อดำเนินการโดยด่วน
ภายในระยะเวลากึ่งหนึ่งของกำหนดเวลาการใช้บังคับพระราชกฤษฎีกากำหนดเขตหรือแนวทางที่จะเวนคืนนั้น

ข้อ
๒๑  เมื่อส่วนราชการใดได้เสนอร่างพระราชบัญญัติ
และพระราชบัญญัตินั้นได้ผ่านสภาผู้แทนราษฎร หรือเชื่อว่าจะผ่านสภาผู้แทนราษฎรไปได้
ให้รัฐมนตรีเจ้าสังกัดผู้มีหน้าที่รักษาการตามพระราชบัญญัตินั้น
เตรียมการล่วงหน้าไว้ เช่น จะต้องตราพระราชกฤษฎีกา กฎกระทรวง ข้อบังคับ
หรือประกาศใด ก็ให้ดำเนินการเป็นไปตามนั้นโดยด่วน
เพื่อจะได้ประกาศในราชกิจจานุเบกษา พร้อมกับพระราชบัญญัตินั้น หรือในสัปดาห์ถัดไป

หมวด ๔
ขั้นตอนการนำเรื่องเสนอคณะรัฐมนตรี

ข้อ
๒๒ 
เมื่อสำนักเลขาธิการคณะรัฐมนตรีได้รับเรื่องที่ส่วนราชการขอให้นำเสนอคณะรัฐมนตรีแล้ว
ให้ตรวจสอบความถูกต้องเพื่อให้เป็นไปตามหลักเกณฑ์ที่กำหนดไว้ในหมวด ๑ หมวด ๒
และหมวด ๓ กรณีที่ไม่เป็นไปตามหลักเกณฑ์
ให้แจ้งส่วนราชการเจ้าของเรื่องเพื่อแก้ไขให้ถูกต้อง
เว้นแต่กรณีที่ไม่อาจจะดำเนินการนำเรื่องเสนอคณะรัฐมนตรีได้ให้ส่งเรื่องคืนส่วนราชการเจ้าของเรื่อง

ข้อ
๒๓ 
กรณีที่สำนักเลขาธิการคณะรัฐมนตรีพิจารณาเห็นว่าข้อมูลที่เสนอมายังมีข้อเท็จจริงและรายละเอียดไม่เพียงพอ
อาจแจ้งให้ส่วนราชการเจ้าของเรื่องส่งข้อมูลเพิ่มเติมและหรือให้ส่วนราชการที่เกี่ยวข้องเสนอความเห็นเพิ่มเติมตามที่เห็นสมควรก็ได้
ในกรณีที่จำเป็นให้สำนักเลขาธิการคณะรัฐมนตรีพิจารณาเชิญบุคคลดังต่อไปนี้
ไปชี้แจงแถลงข้อเท็จจริงหรือให้ความคิดเห็น
(๑)
ผู้แทนส่วนราชการซึ่งเป็นเจ้าของเรื่อง และหรือ
(๒)
ผู้แทนส่วนราชการที่เกี่ยวข้องกับเรื่องที่พิจารณา
หากเรื่องที่พิจารณาเป็นเรื่องเกี่ยวกับสิทธิของเอกชนและสำนักเลขาธิการคณะรัฐมนตรีเห็นว่าการฟังความคิดเห็นของเอกชนจะเป็นประโยชน์
จะเชิญผู้แทนของสถาบันฝ่ายเอกชนหรือบุคคลใดบุคคลหนึ่งที่เห็นสมควรเข้าร่วมชี้แจงให้ข้อคิดเห็นหรือแสดงความคิดเห็นเพื่อประกอบการพิจารณาด้วยก็ได้

ข้อ
๒๔ 
เมื่อสำนักเลขาธิการคณะรัฐมนตรีได้รับเรื่องที่มีรายละเอียด
ความเห็นและเอกสารต่าง ๆ พร้อมจะนำเสนอคณะรัฐมนตรีแล้ว
ให้รีบดำเนินการศึกษาวิเคราะห์ เพื่อบันทึกเสนอนายกรัฐมนตรีหรือรองนายกรัฐมนตรี
ซึ่งได้รับมอบหมายให้สั่งและปฏิบัติราชการแทนนายกรัฐมนตรีพิจารณามีคำสั่งต่อไป
เรื่องใดที่นายกรัฐมนตรีหรือรองนายกรัฐมนตรีตามวรรคหนึ่ง
ได้มีคำสั่งให้นำเสนอคณะรัฐมนตรีแล้ว
ให้สำนักเลขาธิการคณะรัฐมนตรีนำเรื่องดังกล่าวจัดเข้าระเบียบวาระการประชุมคณะรัฐมนตรี
เว้นแต่กรณีที่นายกรัฐมนตรีหรือรองนายกรัฐมนตรีได้มีคำสั่งเป็นอย่างอื่นก็ให้ดำเนินการตามคำสั่ง
และแจ้งให้ส่วนราชการเจ้าของเรื่องทราบโดยเร็วที่สุด

ข้อ
๒๕ 
ในการจัดระเบียบวาระการประชุมคณะรัฐมนตรี
ให้เลขาธิการคณะรัฐมนตรีเป็นผู้รับผิดชอบในการบรรจุเรื่องเข้าระเบียบวาระตามคำสั่งนายกรัฐมนตรี
หรือรองนายกรัฐมนตรีซึ่งได้รับมอบหมายให้สั่งและปฏิบัติราชการแทนนายกรัฐมนตรี
และให้สำนักเลขาธิการคณะรัฐมนตรี
รีบดำเนินการจัดทำระเบียบวาระการประชุมคณะรัฐมนตรีเพื่อจัดส่งให้แก่คณะรัฐมนตรีและผู้เข้าร่วมประชุมล่วงหน้า
ไม่น้อยกว่า ๔ วัน ก่อนที่จะมีการประชุมคณะรัฐมนตรี
เว้นแต่กรณีมีเหตุจำเป็นและเร่งด่วน ซึ่งนายกรัฐมนตรีได้สั่งการเป็นพิเศษ

ข้อ
๒๖  เมื่อคณะรัฐมนตรีได้พิจารณามีมติประการใดแล้ว
ให้สำนักเลขาธิการคณะรัฐมนตรี
ดำเนินการยืนยันและหรือแจ้งมติคณะรัฐมนตรีไปให้ส่วนราชการเจ้าของเรื่องและส่วนราชการที่เกี่ยวข้องทราบหรือดำเนินการต่อไปโดยด่วน

ข้อ
๒๗ 
ให้สำนักเลขาธิการคณะรัฐมนตรีจัดทำรายงานการประชุมคณะรัฐมนตรีทุกครั้งที่มีการประชุม
และให้นำเสนอคณะรัฐมนตรีทราบก่อนหรือในการประชุมคณะรัฐมนตรีคราวถัดไป
กรณีที่ประชุมคณะรัฐมนตรีมีข้อทักท้วงหรือแก้ไขประการใด
ให้สำนักเลขาธิการคณะรัฐมนตรีรีบดำเนินการแก้ไขโดยเร็ว

ประกาศ ณ วันที่ ๗
พฤศจิกายน พ.ศ. ๒๕๓๑
พลตรี ชาติชาย  ชุณหะวัน
นายกรัฐมนตรี

ศิริยา/พิมพ์
๒๖ มกราคม ๒๕๔๙
วีราภรณ์/สัญชัย/ตรวจ
๒๖ มกราคม ๒๕๔๙

โชติกานต์/ปรับปรุง
๑๑ กรกฎาคม ๒๕๕๙

[๑] ราชกิจจานุเบกษา
เล่ม ๑๐๕/ตอนที่ ๑๙๑/ฉบับพิเศษ หน้า ๑/๒๑ พฤศจิกายน ๒๕๓๑